** MINISTERUL EDUCAȚIEI NAȚIONALE** 

 **ȘCOALA GIMNAZIALĂ NR.11 ORADEA**

 Str. Moldovei Nr. 55 Tel/fax :0359413170

 Email:scoala11.oradea@yahoo.com **Nr. 34/12.10.2018**

**CODUL DE ETICĂ**

**CAPITOLUL I**

**DISPOZIŢII GENERALE**

Art.1. - (1) Prezentul Cod de Etică (denumit în continuare ,,Cod”) este elaborat în baza:

* + Legii Nr. 477/8.11.2004 privind Codul de conduită a personalului contractual din autoritățile și instituțiile publice, cu modificările și completările ulterioare,
	+ Art. 233 din Legea Nr.1/5.01.2011 a Educației Naționale, cu modificările și completările ulterioare,
	+ Art. 40 alin. (3) din Ordinul MENCS Nr. 5079/31.08.2016 privind aprobarea Regulamentului-cadru de organizare și funcționare a unităților de învățământ preuniversitar, cu modificările și completările ulterioare,
	+ Regulamentului de organizare și funcționare a Consiliului Național de Etică din învățământul preuniversitar, aprobat prin Ordinul Ministrului Educației, Cercetării, Tineretului și Sportului Nr. 5550/2011,
	+ Codului-cadru de etică al personalului didactic din învățământul preuniversitar aprobat prin Ordinul Nr.4831/30.08.2018,
	+ Ordinului S.G.G. Nr. 600 /20.04.2018 privind aprobarea Codului controlului intern managerial al entităților publice.

(2) Codul este aplicabil tuturor persoanelor din sistemul naţional de învăţământ preuniversitar de stat, particular şi confesional, responsabile cu instruirea şi educaţia şi care, în conformitate cu prevederile art. 88 alin. (2)-(3) din Legea educaţiei naţionale nr. 1/2011, cu modificările şi completările ulterioare, îndeplinesc funcţia de personal didactic de predare, personal didactic auxiliar, personal didactic de conducere, de îndrumare şi control şi personal didactic asociat în cadrul unităţilor/instituţiilor de învăţământ preuniversitar de stat, particular şi confesional, în inspectoratele şcolare şi casele corpului didactic, denumite în continuare „personal didactic”, și care au obligaţia, datoria morală şi profesională de a cunoaşte, de a respecta şi de a aplica prevederile prezentului Cod.

Art. 2. - Codul funcţionează ca un sistem de standarde de conduită capabile să contribuie la coeziunea instituţională şi a grupurilor de persoane implicate în activitatea educaţională, prin formarea şi menţinerea unui climat bazat pe cooperare şi competiţie după reguli corecte.

Art. 3. - Respectarea prevederilor prezentului Cod reprezintă o garanţie a creşterii calităţii şi prestigiului învăţământului preuniversitar, scop posibil de atins prin intermediul următoarelor obiective:

a) autodisciplinarea personalului didactic, prin asumarea conţinutului acestui cod;

b) menţinerea unui grad înalt de profesionalism în exercitarea atribuţiilor şi funcţiilor

personalului didactic;

c) ameliorarea calitativă a relaţiilor dintre actorii educaţionali;

d) eliminarea practicilor inadecvate şi imorale ce pot apărea în mediul educaţional

preuniversitar;

e) creşterea gradului de coeziune a personalului implicat în activitatea educaţională;

f) facilitarea promovării şi manifestării unor valori şi principii aplicabile în mediul şcolar preuniversitar, inserabile şi în spaţiul social;

g) sensibilizarea opiniei publice în direcţia susţinerii valorilor educaţiei.

**CAPITOLUL II VALORI/PRINCIPII ŞI NORME DE CONDUITĂ**

Art. 4. - Personalul didactic trebuie să îşi desfăşoare activitatea profesională în conformitate cu următoarele **valori şi principii:**

a) imparţialitate, independenţă şi obiectivitate;

b) responsabilitate morală, socială şi profesională;

c) integritate morală şi profesională;

d) confidenţialitate;

e) activitate în interesul public;

f) respectarea şi promovarea interesului superior al educabilului; g) respectarea legislaţiei generale şi a celei specifice domeniului; h) respectarea autonomiei personale;

i) onestitate şi corectitudine intelectuală;

j) ținută decentă;

k) respect şi toleranţă;

l) autoexigenţă în exercitarea profesiei;

m) interes şi responsabilitate în raport cu propria formare profesională;

n) implicarea în democratizarea societăţii, în creşterea calităţii activităţii didactice şi a prestigiului unităţii/instituţiei de învăţământ preuniversitar, precum şi a specialităţii/domeniului în care îşi desfăşoară activitatea;

o) respingerea conduitelor didactice inadecvate.

Art. 5. - **În relaţiile cu educabilii**, personalul didactic are obligaţia de a cunoaşte, respecta şi aplica un set de norme de conduită:

1. ocrotirea sănătăţii fizice, psihice şi morale a educabililor prin:

a1) supravegherea pe parcursul activităţilor desfăşurate în unitatea de învăţământ, cât şi în cadrul celor organizate de unitatea de învăţământ în afara acesteia;

a2) interzicerea agresiunilor verbale şi/sau fizice şi a tratamentelor umilitoare/degradante, asupra educabililor;

a3) asigurarea protecţiei fiecărui educabil, prin denunţarea formelor de violenţă verbală/fizică exercitate asupra acestora, a oricărei forme de discriminare, abuz, neglijenţă sau de exploatare a acestora, în conformitate cu prevederile Legii nr. 272/2004 privind protecţia şi promovarea drepturilor copilului, cu modificările şi completările ulterioare;

a4) combaterea oricăror forme de abuz;

a5) interzicerea hărţuirii sexuale şi a relaţiilor sexuale cu educabilii;

1. interzicerea oricăror activităţi care generează corupţie:

b1) fraudarea examenelor;

b2) solicitarea, acceptarea sau colectarea de către personalul didactic a unor sume de bani, cadouri sau prestarea anumitor servicii de interes privat pentru cadrul didactic, în vederea beneficierii de către educabili de tratament preferenţial ori sub ameninţarea unor sancţiuni, de orice natură ar fi acestea;

b3) traficul de influenţă şi favoritismul;

b4) interzicerea meditaţiilor contra cost, cu proprii educabili, prin constrangere;

c) asigurarea egalităţii de şanse şi promovarea principiilor educaţiei incluzive;

d) respectarea demnităţii şi recunoaşterea meritului personal al fiecărui educabil.

Art.6. **- În relaţia cu părinţii/tutorii legali**, personalul didactic va respecta şi aplica următoarele

**norme de conduită:**

a) stabilirea unei relaţii de încredere mutuală, a unei comunicări deschise;

b) respectarea confidenţialităţii datelor furnizate şi a dreptului la intimitate individuală şi

familială;

c) personalul didactic nu va impune, în relaţia cu părinţii/tutorii sau susţinătorii legali, dobândirea/primirea de bunuri materiale sau sume de bani pentru serviciile educaţionale oferite;

d) poate recomanda auxiliare curriculare sau materiale didactice, fara a impune achizitionarea lor;

Art. 7. - **În relaţiile colegiale**, personalul didactic va respecta şi aplica următoarele **norme de**

**conduită:**

a) relaţiile profesionale trebuie să se bazeze pe respect, onestitate, solidaritate, cooperare, corectitudine, toleranţă, evitarea denigrării, sprijin reciproc, confidenţialitate, competiţie loială, interzicerea fraudei intelectuale şi a plagiatului;

b) evitarea practicării oricărei forme de discriminare în relaţiile cu ceilalţi colegi.

Art. 8. - Personalul didactic, **care îndeplinește funcţii de conducere, de îndrumare şi control sau care este membru în structuri de conducere**, va respecta şi aplica următoarele **norme de conduită managerială**:

 a) respectarea criteriilor unui management eficient;

 b) promovarea standardelor profesionale şi morale specifice;

c) aplicarea obiectivă a reglementărilor legale şi a normelor etice;

d) evaluarea corectă conform atribuţiilor/responsabilităţilor/sarcinilor de serviciu din fişa

postului;

e) interzicerea oricărei forme de constrângere/abuz din perspectiva funcţiei deţinute;

f) interzicerea oricărei forme de hărţuire/discriminare a personalului didactic.

Art. 9. - În exercitarea activităţilor specifice (şcolare şi extraşcolare), personalului didactic îi este interzis:

a) să consume substanţe psihotrope, etnobotanice si alcool;

b) să încurajeze consumul de substanţe psihotrope, etnobotanice si alcool de către

educabili;

 c) să organizeze pariuri şi jocuri de noroc;

 d) să folosească dotările şi baza materială din spaţiile de învăţământ în vederea obţinerii

de beneficii financiare personale directe;

e) să foloseasca, să produca sau să distribuie materiale obscene sau pornografice scrise,

audio ori vizuale;

f) să organizeze activităţi care pot pune în pericol vădit siguranţa şi securitatea

educabililor sau a altor persoane aflate în incinta unităţii/instituţiei de învăţământ.

Art. 10. - **În relaţia cu instituţiile şi reprezentanţii comunităţii locale**, personalul didactic va

respecta şi aplica următoarele **norme de conduită:**

a) asigurarea sprijinului reciproc, în scopul furnizării unor servicii educaţionale de calitate;

 b) responsabilitate şi transparenţă în furnizarea de informaţii către instituţiile de stat în protejarea drepturilor educabilului, atunci când interesul/nevoia de protecţie a educabilului impun acest lucru.

**CAPITOLUL III**

**RĂSPUNDERI PRIVIND NERESPECTAREA PREVEDERILOR PREZENTULUI COD**

Art. 11. - Orice persoană, participantă/implicată în mod direct sau indirect în activităţile din domeniul educaţional preuniversitar, care consideră, în mod întemeiat, prin raportare la prevederile prezentului Cod, că este victima sau martorul unui comportament lipsit de etică profesională din partea unei/unor persoane din cadrul personalului didactic, are dreptul de a sesiza comisia judeţeană/a municipiului Bucureşti de etică.

Art. 12. - Procedurile privind funcţionarea comisiei judeţene/a municipiului Bucureşti de etică, precum şi cele privind analizarea şi soluţionarea încălcării prevederilor Codului, sunt conforme cu prevederile stabilite prin ordin al ministrului educaţiei.

**CAPITOLUL IV**

**DISPOZIŢII FINALE**

Art. 13. Prezentul cod se completează cu dispoziţiile Legii nr. 477/2004 privind Codul de conduită a personalului contractual din autorităţile şi instituţiile publice, şi nu se substituie legilor şi regulamentelor în vigoare din domeniul educaţiei şi nici nu poate contraveni acestora.

Art. 14 Prin prevederile prezentului cod, activităţile comisiilor judeţene de etică/Comisiei de Etică a Municipiului Bucureşti nu se substituie activităţilor comisiilor de cercetare disciplinară, constituite la diferite niveluri conform prevederilor Legii educaţiei naţionale nr. 1/2011, cu modificările şi completările ulterioare, şi nici activităţilor instituţiilor statului abilitate.

Art. 15 Propunerile de modificare sau de completare a prevederilor prezentului cod se fac în Consiliul naţional de etică, cu votul a cel puţin 31 de delegaţi din totalul de 42 de delegaţi, şi se înaintează Ministerului Educaţiei Naţionale.

Art. 16 Încălcările prevederilor prezentului cod reprezintă abateri disciplinare şi se sancţionează conform legislaţiei în vigoare.